Illyustrativ foto Andijon viloyati aholisini sifatli ichimlik suvi va kanalizatsiya xizmatlari bilan ta’minlash ishlari yaxshilanadi. Kun.uz’ga ma’lum bo‘lishicha, Vazirlar Mahkamasining bu haqdagi tegishli farmoyishi qabul qilingan. Andijon viloyatida 2018-2021 yillarda «Xonobod-Andijon» magistral suv o‘tkazgichning ikkinchi tarmog‘i quriladi. Uning doirasida uzunligi 49 kilometr bo‘lgan «Qo‘rg‘ontepa-Asaka» suv o‘tkazgich va «Bog‘ishamol» suv taqsimlash uzeli barpo etiladi. Shuningdek, Andijon viloyatining Xonobod shahri kanalizatsiya tizimi rekonstruksiya qilinadi. Uning doirasida quvvati sutkasiga 5 ming kub metr bo‘lgan kanalizatsiya tozalash inshootlari quriladi, Xonobod shahrida kanalizatsiya kollektorlari quriladi hamda rekonstruksiya qilinadi. Bunda O‘zbekiston Respublikasi Uy-joy kommunal xizmat ko‘rsatish vazirligi buyurtmachi, «O‘zbekkommunalloyihaqurilish» DUK bosh loyiha tashkiloti bo‘ladi.